DA Den Europæiske Unions Tidende CE 84/690

(2004/C 84 E/0776)

SKRIFTLIG FORESPØRGSEL P-0871/04

af José Pacheco Pereira (PPE-DE) til Kommissionen

(15. marts 2004)

Om: Konkurrenceforvridning i vinsektoren

Den 23. februar 2004 godkendte Kommissionen nye bestemmelser for mærkning af vin i EU, hvormed tredjelande får mulighed for på Fællesskabets område at anvende traditionelle betegnelser som »tawny«, »vintage« eller »ruby« m.m., og at eksportere disse vine til EU.

Eftersom:

— der i dyrkningsområdet for portvin altid er blevet benyttet betegnelserne »tawny«, »vintage« eller »ruby«

— der for vin fra Madeira altid er blevet anvendt betegnelsen »canteiro«, »frasqueira« eller »reserva velha«

— begge de to vine med anvendelsen af disse betegnelser er med til at styrke deres internationale omdømme

— de nye bestemmelser om mærkning fører til en forfladigelse af disse betegnelser til skade for producenterne af portvin og madeira og for selve produkterne, hvad der reelt udgør en konkurrenceforvridning

— EU under WTO-forhandlingerne altid har gjort sig til talsmand for, at der er brug for en afbalanceret aftale, navnlig med hensyn til de ikke-toldmæssige spørgsmål

— disse ikke-toldmæssige foranstaltninger bl.a. omfatter beskyttelse af oprindelsesbetegnelser, mærker osv.

— WTO-forhandlingerne har stået i stampe siden sammenbruddet i forhandlingsrunden i Cancún i september

— og at EU på denne baggrund ikke bør yde nogen form for indrømmelse i forbindelse med WTO-forhandlingerne, bedes Kommissionen besvare følgende spørgsmål:

1. Hvad har foranlediget den til under WTO-forhandlingerne at indføre nye bestemmelser om mærkning af vin?

2. Har Det Forenede Kongerige opnået nogen gevinst med denne usædvanlige og uventede indrømmelse?

3. Hvordan vurderer Kommissionen konsekvenserne af denne afgørelse for producenterne i Fællesskabet, især i EF-dyrkningsområderne for portvin og madeira?

Svar afgivet på Kommissionens vege af Franz Fischler

(15. april 2004)

Hvad angår de grunde, der foranledigede Kommissionen til at vedtage de nye regler om mærkning, bør det erindres, at visse vinproducerende tredjelande efter meddelelsen af forordning (EF) nr. 753/2002 (1) til WTO alvorligt kritiserede forordningens indhold. For at tydeliggøre forordningen over for tredjelandene blev der afholdt konsultationsmøder i Genève.

Tredjelandene anså Kommissionens bestemmelser om traditionelle udtryk for et nyt eksempel på EU's forsøg på at opnå eksklusiv beskyttelse som en industriel ejendomsret i forbindelse med aftalen om handelsrelaterede intellektuelle ejendomsrettigheder (ADPIC) på samme måde som de geografiske betegnelser. Dette kunne have været til fare for EU's bestemmelser om beskyttelse af de geografiske betegnelser og øget risikoen for, at der oprettes et WTO-panel mod enhver politik, som Kommissionen måtte føre for mærkning af vin.

I lyset af tredjelandenes bemærkninger og for at fjerne enhver trussel, der måtte opstå for den juridiske soliditet af de nuværende bestemmelser om mærkning, besluttede Kommissionen at gennemføre ændringer af forordningen og indføre en ordning, der uden forskelsbehandling beskytter de traditionelle udtryk både internt og for importerede vine.

De nuværende betingelser for tredjelandenes anvendelse af traditionelle udtryk svarer til dem, der tidligere gjaldt for anvendelse af de traditionelle udtryk i bilag III, del A, til forordning (EF) nr. 753/2002.

Disse betingelser omfatter, jf. artikel 1, stk. 10, i forordning (EF) nr. 316/2004 (2) om ændring af artikel 37, stk. 1, litra e), i forordning (EF) nr. 753/2002, følgende:

a) tredjelandet skal forelægge Kommissionen en begrundet anmodning og fremsende de oplysninger, som berettiger til at godkende det traditionelle udtryk

b) det traditionelle udtryk skal være affattet på det officielle sprog i det tredjelande, der fremsætter anmodningen, og udtrykket skal på dette sprog have været anvendt i mindst ti år

c) er det traditionelle udtryk ikke affattet på det officielle sprog, skal anvendelse af udtrykket være fastsat i det pågældende tredjelands lovgivning; i så fald skal det traditionelle udtryk på dette sprog have været anvendt uafbrudt i mindst de sidste 25 år

d) andre kriterier som udtrykkets »specificitet« og »særegne karakter« og umuliggørelse af misbrug skal også være opfyldt.

Hvad angår netop de portugisiske traditionelle udtryk, der er nævnt i den skriftlige forespørgsel til Kommissionen, skal flere betingelser altså være opfyldt for, at tredjelandene kan anvende dem i EF. Det betyder, at hvis et traditionelt udtryk som »Ruby«, »Tawny«, »Vintage«, »Canteiro« eller »Frasqueira« anvendes for en anden hedvin end portvin eller madeira, så skal enten engelsk eller portugisisk (alt efter tilfældet) være det officielle sprog i tredjelandet, og det traditionelle udtryk skal have været anvendt i mindst ti år, eller hvis engelsk eller portugisisk er anerkendt som det andet officielle sprog i det pågældende tredjeland, så skal udtrykket have været anvendt i mindst de sidste 25 år. Udtrykket skal endvidere være specifikt og karakteristisk, så det ikke virker vildledende på forbrugerne, når vinen afsættes i EU. Udtrykkets anvendelse i tredjelandet skal også være udtryk for en vis tradition.

Hvad det traditionelle udtryk »Reserva velha« angår, forbliver betingelserne for tredjelandenes anvendelse af udtrykket uændrede, fordi udtrykket allerede fandtes i bilag III, del A, til forordning (EF) nr. 753/2002.

(1) Kommissionens forordning (EF) nr. 753/2002 af 29. april 2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter, EFT L 118 af 4.5.2002.

(2) Kommissionens forordning (EF) nr. 316/2004 af 20. februar 2004 om ændring af forordning (EF) nr. 753/2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter, EFT L 55 af 24.2.2004.